Julia Aug

Julia Aug (vene keeles Юлия Артуровна Ауг; sündinud 8. juunil 1970 Leningradis) on Vene ja Eesti näitleja ja lavastaja. 

2022. aasta kevadel kritiseeris ta avalikult Venemaa sõjalist kallaletungi Ukrainale, mistõttu kuulutati ta Venemaal persona non grata'ks (jäeti ilma töökohast ja töös olevatest rollidest; ähvardati kohtuotsusega Moskva korterist välja tõsta)Jaanus Kulli. Julia Aug: „Mis annab inimesele õiguse lüüa teist inimest lihtsalt sellepärast, et too on eestlane?“ Õhtuleht.ee, 19.07.2025. ning ta kolis Eestisse. Alates juulist 2022 on ta Vaba Lava Narva loovjuht.Julia Aug alustab tööd Vaba Lava Narva loovjuhina ERR Kultuur, 30.06.2022.

 Lapsepõlv ja haridus 
Ta on sündinud 1970. aastal Leningradis, kuid lapsepõlve veetnud ja keskkooli lõpetanud Narvas. 1993. aastal lõpetas ta näitleja erialal Leningradi Riikliku Teatri-, Muusika- ja Filmiinstituudi (Andrei Andrejevi õpilasena). Teise kõrghariduse sai ta 2007. aastal (kiitusega) lavastaja erialal Venemaa Teatrikunsti Akadeemiast. Seejärel õppis Kõrgematel Stsenaristide ja Režissööride Kursustel.

 Töö teatrites 
Ta töötas aastatel 1993–2004 Peterburis Brjantsevi-nimelises Noorsooteatris  õpilasena. Seejärel mängis vabakutselisena peamiselt Moskva avangardteatris Gogol Center.

Alates juulist 2022 töötab ta Eestis ja on Vaba Lava Narva loovjuht. 

Ta on Eesti Lavastajate ja Dramaturgide Liidu liige.Julia Aug Eesti Lavastajate ja Dramaturgide Liidu kodulehel. Vaadatud 13.09.2024.

 Teatrilavastused Eestis 
Eestis lavastas Aug esimest korda 2012. aastal, kui tõi Narva Uues Teatris lavale oma dokumentaalnäidendi "Venelased on juba sellised". Järgnesid samuti dokumentaalse ainesega teravalt sotsiaalsed lavastused Vaba Lava ja R.A.A.A.M.-i egiidi all: "Minu Eesti vanaema" (2019), "Ema, kas meie kass on ka juut?" (2021) ja "Х** войне. M*** sõda. Ukraina. Kirjad rindelt" (2022).

2022. aasta detsembri alguses esietendus Narvas Vabal Laval Julia Augi neljas Eestis valminud näidend, "Narva – linn, mille me kaotasime". Lavateos koosneb paljude inimeste lugudest, sellel on ajalooline ja Julia Augi seisukohalt autobiograafiline põhi.Teet Korsten. Julia Aug: Narva linn oleks kui mingis tardunud seisundis Postimees, 06.12.2022.

2023. aastal esietendus Tallinnas Vene Teatris tema lavastatud "Keisri hull" (Jaan Krossi samanimelise romaani ainetel).Homme esietendub Vene Teatri laval Julia Aug'i "Keisri hull" Piletilevi, 16.03.2023.

2023. aasta 15.–18. augustil toimus Narvas rahvusvaheline Vabaduse festival, mille fookus oli vabaduse eest sõdival Ukrainal ning Kesk-Aasia riikidel, mis peavad endale Vene impeeriumi haarde lõdvenedes uue tee, pidepunktid ja tasakaalu leidma. Festivali olid jäädvustamas paljud rahvusvahelise meedia esindajad, sealhulgas Euronewsi ja Arte võttegrupp. Festivalil etendati ka kaht Julia Augi lavastust.Narvas algab rahvusvaheline Vabaduse festival ERR Kultuur, 13.08.2023.

 "Х** войне. M*** sõda. Ukraina. Kirjad rindelt" 
Dokumentaallavastuse, mis esietendus vaid paar nädalat pärast seda, kui Venemaa oli Ukrainas sõda alustanud,Jaak Allik. Lavastus, mis sööbib hinge Sirp, 22.04.2022. idee autor ja lavastaja on Julia Aug ise; ta oli tervikuks kokku pannud tõsielutekstid oma kirjavahetusest Ukraina pommivarjendites viibivate sõprade, teatriinimestega. Tegu oli projektiga, mis polnud mitte ainult teatrilavastus, vaid ka elav kroonika sellest, mis just praegu meie ajal, meie ümber ja meie eludega aset leiab. Mängisid näitlejad Ivo Uukkivi (Eesti Draamateater), Rea Lest, Simeoni Sundja, Loviise Kapper ja Harald T. Rosenstrøm (Norra).Х** войне. M*** sõda. Ukraina. Kirjad rindelt Eesti Rahva muuseumi kodulehel. Vaadatud 01.01.2023.

Lavastaja oli ettenägelikult arvestanud nii eesti- kui ka venekeelse publikuga, eesti keeles laval räägitu jooksis ekraanil venekeelses tõlkes.

Tallinna linnavolikogu esimehe Jevgeni Ossinovski initsiatiivil võimaldati paljudel Tallinna venekeelsete koolide keskkooliõpilastel sellest lavastusest tasuta osa saada. Nii kiire ja sihipärane reageering teatrikunsti poolt pakutavale on erakordne, teatrikriitik Jaak Alliku sõnul Eestis esmakordne.Ülevaade. Teatriaasta 2022 ERR Kultuur, 30.12.2022.

Jaak Allik on seda lavastust kõigi Eestis 2022. aastal esietendunud lavateoste seast esile tõstes sedastanud, et Julia Augi lavastajakäekirja iseloomustab dokumentaaltekstide sujuv seostamine terava kujundlikkusega; sõna, liikumine, videopilt ja muusika on tugeva rütmitajuga montaažis ühendatud selgeks mõttetervikuks.

Julia Aug pälvis selle teose lavaletoomise eest Eesti Kultuurkapitali näitekunsti sihtkapitali ja Eesti Teatriliidu eriauhinna kui "missioonitundlik ja värske pilguga Narva Vaba Lava loovjuht" ning "jõhkra ja vahetu, isikliku ja üldistava lavastuse "Х** войне. M*** sõda. Ukraina. Kirjad rindelt" eest".Selgusid teatri aastapreemiate laureaadid ERR Kultuur, 27.03.2023.

 Näitlejatöö "Icebergis" 
2023. aasta septembris esietendus Prantsusmaal Cannesi festivalil "Kured lendavad" Eesti teatriprojekt "Iceberg", kus Julia Aug mängib naist, kes arvab, et ta on Alla Pugatšova. Näidendi autor on Mihhail Durnenkov ja lavastaja Jegor Matvejev, psühhiaatrit mängib Elmo Nüganen ja peategelase tütart Julia Augi tütar Polina Aug. Pealtnäha klassikalist hullumajakomöödiat meenutav lugu on aga pigem valusalt aktuaalsete probleemidega satiir: see kõrvutab nüüdisajal Ukrainas inimesi tapva diktatuuri põlualuseks kuulutatud loomeinimeste Pugatšova ja Augi saatust ning näitab, kuidas igaüks meist – vahel vabal tahtel, aga tihemini vastu tahtmist – on sunnitud proovima uusi identiteete ning tegema ettearvamatult muutuvas maailmas omi otsuseid.Lavastus "Iceberg" Eesti Teatri Agentuuri kodulehel. Vaadatud 13.03.2024.Viktoria Ladõnskaja-Kubits. Suur intervjuu | Näitleja ja lavastaja Julia Aug: kui oleksime innukamalt telekat vaadanud, oleksime mõistnud, et Ukrainast tehakse vaenlane Eesti Naine / Delfi Lood, 06.03.2024.Julia Aug: Venemaal toimub teadlik ja eesmärgipärane NSV Liidu taastamine ERR Menu, 11.02.2024.

Eestis mängiti seda lavastust mitmekeelse tõlkega märtsis 2024 Vene Teatri laval.Ära maga maha! Viimane võimalus lunastada 1500-eurone pääse Julia Augi etendusele Postimees, 05.02.2024.

 "Eisenstein" Draamateatris 
Märtsis 2024 esietendus Eesti Draamateatris Julia Augi lavastatud "Eisenstein". Ka selle näidendi autor on Helsingis elav vene näitekirjanik, opositsioonilise vene teatri Teatr.doc üks juhtkujusid Mihhail Durnenkov, kellega Julia Aug tegi viljakat koostööd juba "Icebergi" lavastuses. Süžee viib vaataja 1941. aastasse, kui Vene režissöör Sergei Eisenstein saab isiklikult Stalinilt käsu teha film Ivan Julmast, karmist, kuid riigile vajalikust juhist. Eisensteini ja tema kaasaegsete moraalsed vaidlused ja valikud esitatakse noorte NKVD ohvitseride suhteloo kaudu. Mängivad Taavi Teplenkov, Ursel Tilk, Britta Soll, Ülle Kaljuste, Merle Palmiste, Gert Raudsep, Tõnu Oja, Kristo Viiding, Johannes Tammsalu ja Janno Jaanus.Lavastus "Eisenstein" Eesti Teatri Agentuuri kodulehel. Vaadatud 13.03.2024.

 Töö filmides 
Julia Aug on mänginud rohkem kui 40 filmis.

Temale kui filminäitlejale hakati rahvusvahelist tähelepanu pöörama 2010. aastal, kui Veneetsia filmifestivalil oli näidatud mängufilmi "Tsiitsitajad" ("Ovsjanki"; režissöör Aleksei Fedortšenko) ja kus Julia Aug mängis Tanjat; avalikku tunnustust jagas talle siis ka näiteks Quentin Tarantino. See innustas näitlejat tohutult ning alates 2012. aastast on tal olnud palju huvitavaid ja mitmekülgsele arengule kasuks tulnud rolle.Verni Leivak, Liis Treimann. Julia Aug – filmitäheks tänu Tarantinole Postimees.ee, 17.09.2016.

2011. aastal valmis Julia Augi enda lavastatud esikfilm "Sakura moos" ("Варенье из сакуры"). Tegu on komöödiaga, kus Jaapanist kutsutud kriisinõustaja läheb venemaise kontori tööd ajakohastama ja tõhustama. Filmi näidati 2012. aastal ka Eesti kinos Artis.Film "Sakura moos" Kino Artis kodulehel. Vaadatud 13.09.2024.

Vene ajaloolises seriaalis "Katariina" (2014–2019) mängis Julia Aug keisrinna Jelizavetat.

Vene seriaalis "Arbati saladused" (2025) mängis Julia Aug üht peategelast Maria Pavlovnat. Filmi tiitrites kasutatakse Augi päris perekonnanime asemel tema vanaema perekonnanime Klettenberg.

 Rolle Eesti-perioodil tehtud filmides 
Mängufilmis "Seltsimees laps" (2018, režissöör Moonika Siimets) mängis ta venelasest koolidirektorit Ljudmilat, mängufilmis "Kupee nr 6" (2021, režissöör Juho Kuosmanen) vagunisaatjat.

Mängufilmis "Triivides kaugusse" (2022, režissöör Rebeka Rummel) oli tal peaosa, ta mängis kosmonaut Aleksei (Igor Rogatšov) abikaasat Verat. Mängufilmis "Minsk" (2022, režissöör Boris Guts), mis põhineb 2020. aasta traagilistel Minski-sündmustel, kuid suur osa filmivõtetest on tehtud Eestis, mängis ta Irinat.

Mängufilmis "Ühemõõtmeline mees" (2025, režissöör Andres Puustusmaa) mängis ta peategelase pruuti Janat.

 Näitlejana Eesti telesarjas 
Alates 2023. aastast mängis Aug Eesti Rahvusringhäälingu ja Elisa Eesti spioonisarjas "Reetur" (režissöör Ove Musting) Vene luure residenti Jacqueline'i. Tema karakter on võimukas naine, kes annab agendile ülesande värvata NATO käsundusohvitser, kellel on ligipääs ülisalajastele Euroopa kaitseplaanidele, ning näitab taas, et määratud ülesande õnnestumise nimel ei loe venelased ei raha ega inimelusid.Galerii: lõppesid "Reeturi" kolmanda hooaja võtted ERR Menu, 15.08.2023. Selle rolli eest pälvis ta 2025. aastal parima sarja-naisnäitleja EFTA-auhinna.EFTA galal pälvisid tunnustuse ka mitmed ERR-i inimesed ja projektid ERR Eeter, 11.04.2025.

 Valik muid filme 
 "Похищение чародея" (vene ulmefilm, 1989, režissöör Viktor Kobzev)
 "Katariina" (2014–2019)
 "Õpilane" (2016)
 "Suvi" (vene muusikaline mängufilm, 2018, režissöör Kirill Serebrennikov)
 "Vene psühho" (2018, režissöör Grigori Konstantinopolski), 2019. aastal HÖFF-i repertuaaris
 "Sadovoje risttee" (18-osaline vene kriminaalsari, 2018, režissöör Aleksei Smirnov)
 "Soovide maraton" (komöödia, 2020, režissöör Daša Tšaruša)
 "Hostel" (2021)
 "Tšaikovski naine" (2022, režissöör Kirill Serebrennikov)

 Tunnustus 
 2022 – Postimehe aasta kultuuriinimene
 2023 – Eesti Kultuurkapitali näitekunsti sihtkapitali ja Eesti Teatriliidu eriauhind
 2025 – EFTA-auhind parimale telesarja naisnäitlejaleEFTA galal pälvisid tunnustuse ka mitmed ERR-i inimesed ja projektid ERR Eeter, 11.04.2025.

 Stipendiumid 
 2017 – Kristi ja Siim Kallase fondi stipendium (Eesti ajaloo mõtestamiseks teatris; lavastuse "Minu Eesti vanaema" ettevalmistamiseks ja väljatoomiseks Narva Vaba Lava teatrimajas)Maily Mau. Fotod | Vaata, kes said Kristi ja Siim Kallase fondi teatristipendiumid! Õhtuleht, 20.12.2017.

 Isiklikku 
Julia Augi isa Artur oli eestlasest tuumafüüsik, kes enda eestlasest emaga Siberisse asumisele saadeti. 1958. aastal vabanenuna keelati neil aga Eestisse tulla ning sunniti elama Minskis. Seal tutvus Artur Jevgeniaga, kellega abiellus. Pere sai küll Narva naasta, kuid Julia sündis Leningradis seetõttu, et sünnitus kujunes raskeks ning Leningradis (mis asub Narvale lähemal kui Tallinn) anti paremat arstiabi. Isa suri 2002. aastal.Jaanus Kulli. Julia Aug: „Mis annab inimesele õiguse lüüa teist inimest lihtsalt sellepärast, et too on eestlane?“ Õhtuleht.ee, 19.07.2025. Isapoolne vanaema jõudis Juliale isegi Muhu mustrite tikkimist õpetada.

Julia Augi ema on juut. Julia on ise enda kohta öelnud, et ta on "eesti juut või juudi soost eestlane, kuid vene kultuuritaustaga".Julia Aug: klassivend pani käed sarvedena pea juurde ja hüüdis: "Juut! Juut! Juut!" Teadsin juba 16-aastaselt, mida tähendab juudivastasus Eesti Päevaleht / LP, 30.10.2023.

Julia Augi vanaonu, vanaema vend Pjotr [Peeter] Klettenberg, kes pidas end rootslaseks, oli Moskvas Maksim Gorki nimelise kultuuri- ja puhkepargi peakunstnik; mahalastavate nimekirjas oli ta aga eestlane. Ta lasti maha Butovski polügoonil 1938. aasta 27. juunil.

Julia Aug sai Eesti kodakondsuse naturalisatsiooni korras 1994. aastal, kuid 2011. aastal loeti tema kodakondsus kaotatuks seoses Venemaa Föderatsiooni kodakondsuse vastuvõtmisega.Julia Aug Eesti passist: inimeselt ei tohi ära võtta ta isamaa kodakondsust Postimees, 23. märts 2019. Tema rahvusena on aga alati, ka Nõukogude passis, olnud kirjas "eestlane".Jaanus Kulli. Julia Aug: „Mis annab inimesele õiguse lüüa teist inimest lihtsalt sellepärast, et too on eestlane?“ Õhtuleht.ee, 19.07.2025.

2022. aasta kevadel kritiseeris ta avalikult Venemaa sõjalist kallaletungi Ukrainale, mistõttu kuulutati ta Venemaal persona non grata'ks (jäeti ilma töökohast ja töös olevatest rollidest; ähvardati kohtuotsusega Moskva korterist välja tõsta)Актрису Юлию Ауг по решению суда выселили из однушки в Митине (рус.) // Москва. Северо-Запад : газета. — 2022. — Ноябрь (№ 41 (612)).Jaanus Kulli. Julia Aug: „Mis annab inimesele õiguse lüüa teist inimest lihtsalt sellepärast, et too on eestlane?“ Õhtuleht.ee, 19.07.2025., nii et ta oli sunnitud Venemaalt lahkuma ja kolis Eestisse.

Ta on olnud kaks korda abielus. Tema teine abikaasa, ettevõtja Andrei Skulov suri 2015. aastal. Julia Augi tütar on näitleja Polina Aug (sündinud 1995).Jaanus Kulli. Julia Aug: „Mis annab inimesele õiguse lüüa teist inimest lihtsalt sellepärast, et too on eestlane?“ Õhtuleht.ee, 19.07.2025.

 Viited 

 Välislingid 
 Julia Augi elulugu. Vene keeles
 Nikolai Karajev. "Культура. Юлия Ауг: Эстония - это мой щит!" Postimees, 23. detsember 2010
 Verni Leivak, Liis Treimann. Julia Aug – filmitäheks tänu Tarantinole Postimees.ee, 17. september 2016
 Margus Mikomägi. Julia Aug – kas nüüd dissident ka Eestis? Teatritasku.ee, 22. märts 2019
 Teet Korsten. "Julia Aug: tohutult soovin, et "Seltsimees last" näidataks Venemaal" Postimees, 12. aprill 2018
 Teet Korsten. "Julia Aug: Venemaa kasutab epideemiat isikuvabaduste hävitamiseks" Postimees, 4. juuni 2020
 Teet Korsten. "Julia Augi uus lavastus küsib: kas on kerge olla juut?" Postimees, 17. detsember 2021
 Aimar Altosaar. Nädala persoon ⟩ Julia Aug: Meie, venelased, kanname kõik vastutust, et oleme kasvatanud sellise diktaatori nagu Putin Postimees.ee, 16. aprill 2022
 Jüri Nikolajev. Julia Aug: see, kes tunneb halvasti ajalugu, ei mõista kaasaegseid protsesse ERR Kultuur, 1. detsember 2022
 "Julia Aug: kuni kestab sõda, ei saa ma millegi üle rõõmustada" Eesti Päevaleht, 2. detsember 2022
 Nädala kuju ⟩ Julia Aug Põhjarannik/Postimees, 10. detsember 2022
 Margus Mikomägi. 365 päeva sõda | Näitleja Julia Aug: tühistatud, tagasi alguses Maaleht, 23. veebruar 2023
 Nataly Koppel. Julia Aug Venemaalt Eestisse põgenemisest: maha jäid tütar ja kodu Kroonika/Delfi, 15. aprill 2023
 Viktoria Ladõnskaja-Kubits. Suur intervjuu | Näitleja ja lavastaja Julia Aug: kui oleksime innukamalt telekat vaadanud, oleksime mõistnud, et Ukrainast tehakse vaenlane Eesti Naine / Delfi Lood, 6. märts 2024
 Julia Aug: Venemaal toimub teadlik ja eesmärgipärane NSV Liidu taastamine (intervjuu ETV saates "Hommik Anuga") ERR Menu, 11. veebruar 2024
 Maris Johannes. Augi (h)aarded Teater. Muusika. Kino, mai 2024
 Jaanus Kulli. Julia Aug: "Mis annab inimesele õiguse lüüa teist inimest lihtsalt sellepärast, et too on eestlane?" Õhtuleht.ee, 19. juuli 2025

Kategooria:Venemaa näitlejad
Kategooria:Venemaa filmilavastajad
Kategooria:Eestlased Venemaal
Kategooria:Sündinud 1970